Stori 58: Deved Mo Golaeat
BAKEGEN, ol man Filistia oli kam blong mekem faet long ol man Isrel. Tri bigfala brata blong Deved oli joen finis long ami blong Sol. Ale, wan dei, Jese i talem long Deved se: ‘Yu tekem kakae ya wetem ol bred ya, yu hareap, yu go long ples we trifala brata blong yu oli stap long hem, yu givim long trifala. Mo yu traem luk se trifala i oraet no olsem wanem.’
Taem Deved i kamtru long ples we ol ami oli stap long hem, hem i resis i go long ples blong faet, i go blong luk trifala brata ya blong hem. Golaeat, jampion blong ol man Filistia ya, i kamaot bakegen, i stap singaot i kam long ol man Isrel blong jikim olgeta. Hem i bin mekem samting ya evri moning mo evri sapa blong 40 dei. Hem i stap singaot se: ‘Yufala i traem jusumaot wan strong man blong yufala blong i kamdaon, mitufala i faet. Sipos hem i winim mi, i kilim mi, bambae mifala i kam slef blong yufala. Be sipos mi mi winim hem, mi kilim hem, bambae yufala i kam slef blong mifala. Yufala i no naf long mi. Yufala i traem jusumaot wan man.’
Deved i askem long sam soldia se: ‘?Sipos wan man i kilim Golaeat ya mo i tekemaot sem blong Isrel, bambae hem i kasem wanem?’
Wan soldia i talem se: ‘Sol bambae i givim bigfala mane long man we i kilim man ya, mo bambae i givim dota blong hem tu long hem.’
Be ol man Isrel oli fraet long Golaeat from we hem i bigwan tumas. Hem i longfala we i longfala, klosap 3 mita, mo hem i givim sil blong hem long wan narafala soldia blong i stap karem.
Sam soldia oli resis i go long King Sol blong talem long hem se Deved i wantem faetem Golaeat. Ale Sol i talem long Deved se: ‘!Deved! !Yu yu no naf nating! ?Bambae yu faet long man Filistia ya olsem wanem? Man ya i soldia oltaem long laef blong hem, be yu yu wan yang boe nomo.’ Be Deved i talem long hem se: ‘King, mi mi kilim wan laeon mo wan bea finis we tufala i kam tekemaot wan smol sipsip blong papa blong mi. Mo man Filistia ya we i stap jikim yumi, bambae mi kilim hem tu olsem we mi bin kilim laeon mo bea ya. !Jeova bambae i givhan long mi!’ Nao Sol i talem long hem se: ‘Oraet, yu go. Prea blong mi we Jeova bambae i stap wetem yu.’
Ale, Deved i godaon long wan smol reva, i pikimap faef ston we oli raon gud, i putum long basket blong hem. Nao hem i holem sling blong hem, i go blong faet agensem Golaeat. Taem Golaeat i luk Deved, hem i stap lukluk rabis long hem, from we hem i no naf nating blong faet. Long tingting blong Golaeat, bambae i isi nomo blong kilim Deved i ded.
Golaeat i talem se: ‘Ale, yu kam. Bambae mi givim bodi blong yu long ol pijin mo long ol wael anamol, blong oli kakae.’ Be Deved i ansa long hem se: ‘Yu yu kam blong faet long mi long spia mo naef blong faet mo sil blong yu, be mi mi kam blong faet long yu long nem blong Jeova. Tede nomo, hem bambae i putum yu long han blong mi. Hem bambae i winim yu, i kilim yu yu ded.’
Nao Deved i resis i go blong mekem faet long Golaeat. Deved i pusum han blong hem i go long basket blong hem, i tekemaot wan ston, i putum long sling, nao i slingim i go long man ya wetem olgeta paoa blong hem. Ston ya i go faerap long fored blong Golaeat, mo i brekem bun blong hed blong hem, nao hem i foldaon, we i ded wantaem. Taem ol man Filistia oli luk we jampion blong olgeta i ded, oli girap, oli ronronwe. Ol man Isrel oli biaen long olgeta mo oli winim olgeta long faet.
1 Samuel 17:1-54.
Ol Kwestin
- ?Golaeat i singaot i talem wanem blong jikim ol soldia blong Isrel?
- ?Golaeat i bigwan olsem wanem? ?King Sol i promes blong givim wanem long man we i kilim Golaeat i ded?
- ?Taem Sol i talem se Deved i wan yang boe nomo we i no naf blong faetem Golaeat, Deved i talem wanem?
- ?Taem Deved i ansa long tok blong Golaeat, olsem wanem hem i soem se hem i trastem Jeova?
- ?Olsem yu luk long pija ya, Deved i yusum wanem blong kilim Golaeat i ded? ?Biaen ol man Filistia oli mekem wanem?
Sam narafala kwestin
- Ridim 1 Samuel 17:1-54.
?Wanem i mekem se Deved i no fraet? ?Olsem wanem yumi save folem fasin ya blong hem? (1 Saml. 17:37, 45; Efes. 6:10, 11)
?From wanem ol Kristin oli mas lukaot blong no kam olsem Golaeat, we oli wantem win nomo long ol pleplei mo spot? (1 Saml. 17:8; Gal. 5:26, NW; 1 Tim. 4:8)
?Olsem wanem ol tok blong Deved i soemaot bilif blong hem se God i stap givhan long hem? (1 Saml. 17:45-47; 2 Kron. 20:15)
?Olsem wanem stori ya i soem se faet ya i no bitwin ol soldia blong tu kantri nomo, be hem i bitwin ol giaman god mo trufala God Jeova? (1 Saml. 17:43, 46, 47)
?Olsem wanem smol kampani blong ol man we tabu spirit i makemaot olgeta oli trastem Jeova olsem Deved? (1 Saml. 17:37; Jer. 1:17-19; Rev. 12:17)
tsn_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ayr_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn tpi_Latn tpi_Latn tpi_Latn